**МИНИСТЕРСТВО НА ТУРИЗМА**

**УСЛОВИЯ ЗА КАНДИДАТСТВАНЕ И ИЗПЪЛНЕНИЕ**

**за предоставяне на безвъзмездна финансова помощ по**

**Оперативна програма „Иновации и конкурентоспособност“ 2014-2020**

**Процедура на подбор на проекти**

**BG16RFOP002-2.092 „Подкрепа на предприятия, регистрирани по Закона за туризма като туроператор или туристически агент, за преодоляване на икономическите последствия от пандемията COVID-19“**

**Настоящата процедура е обявена в изпълнение на процедура чрез директно предоставяне BG16RFOP002-2.080 „Подкрепа за МСП от туристическия сектор за преодоляване на икономическите последствия от COVID-19 чрез прилагане на схема за подпомагане от Министерството на туризма (МТ)“**

Съдържание

[1. Наименование на програмата: 4](#_Toc49349860)

[2. Наименование на приоритетната ос: 4](#_Toc49349861)

[3. Наименование на процедурата: 4](#_Toc49349862)

[4. Измерения по кодове: 4](#_Toc49349863)

[5. Териториален обхват: 5](#_Toc49349864)

[6. Цели на предоставяната безвъзмездна финансова помощ по процедурата и очаквани резултати: 5](#_Toc49349865)

[7. Индикатори: 6](#_Toc49349866)

[8. Общ размер на безвъзмездната финансова помощ по процедурата: 7](#_Toc49349867)

[9. Минимален (ако е приложимо) и максимален размер на безвъзмездната финансова помощ за конкретен проект: 7](#_Toc49349868)

[10. Процент на съфинансиране: 10](#_Toc49349869)

[**11. Допустими кандидати:** 10](#_Toc49349870)

[**11.1 Критерии за допустимост на кандидатите** 10](#_Toc49349871)

[11.2 Критерии за недопустимост на кандидатите: 11](#_Toc49349872)

[12. Допустими партньори (ако е приложимо): 14](#_Toc49349873)

[13. Дейности, допустими за финансиране: 14](#_Toc49349874)

[**13.1. Допустими дейности:** 14](#_Toc49349875)

[**13.2. Недопустими дейности:** 14](#_Toc49349876)

[14. Категории разходи, допустими за финансиране: 15](#_Toc49349877)

[14.1. Условия за допустимост на разходите 15](#_Toc49349878)

[14.2. Допустими разходи 16](#_Toc49349879)

[14.3. Недопустими разходи 18](#_Toc49349880)

[15. Допустими целеви групи (ако е приложимо): 19](#_Toc49349881)

[16. Приложим режим на минимални/държавни помощи (ако е приложимо): 19](#_Toc49349882)

[17. Хоризонтални политики: 20](#_Toc49349883)

[18. Минимален и максимален срок за изпълнение на проекта (ако е приложимо): 20](#_Toc49349884)

[19. Ред за оценяване на концепциите за проектни предложения: 21](#_Toc49349885)

[20. Критерии и методика за оценка на концепциите за проектни предложения: 21](#_Toc49349886)

[21. Ред за оценяване на проектните предложения: 21](#_Toc49349887)

[22. Критерии и методика за оценка на проектните предложения: 22](#_Toc49349888)

[23. Начин на подаване на проектните предложения/концепциите за проектни предложения: 22](#_Toc49349889)

[24. Списък на документите, които се подават на етап кандидатстване: 24](#_Toc49349890)

[25. Краен срок за подаване на проектните предложения: 30](#_Toc49349891)

[26. Адрес за подаване на проектните предложения/концепциите за проектни предложения: 30](#_Toc49349892)

[27. Допълнителна информация 30](#_Toc49349893)

[**27.1. Процедура за уведомяване на неуспелите и одобрените кандидати и сключване на административни договори за безвъзмездна финансова помощ:** 30](#_Toc49349894)

[28. Условия за изпълнение: 31](#_Toc49349895)

[29. Приложения към Условията за кандидатстване и изпълнение: 36](#_Toc49349896)

## 1. Наименование на програмата:

ОП „Иновации и конкурентоспособност“ 2014-2020 (ОПИК)

## 2. Наименование на приоритетната ос:

Приоритетна ос 2 „Предприемачество и капацитет за растеж на МСП“; Инвестиционен приоритет 2.2. „Капацитет за растеж на МСП“.

## 3. Наименование на процедурата:

BG16RFOP002-2.092 „Подкрепа на предприятия, регистрирани по Закона за туризма като туроператор или туристически агент, за преодоляване на икономическите последствия от пандемията COVID-19“

## 4. Измерения по кодове:

**Измерение 1 – Област на интервенция:**

067 Развитие на дейността на МСП, подкрепа за предприемачеството и създаването на предприятия (включително подкрепа за отделяне и разделяне на предприятия)

**Измерение 2 – Форма на финансиране:**

01 Безвъзмездни средства.

**Измерение 3 – Вид територия:**

07 Не се прилага.

**Измерение 4 – Териториални механизми за изпълнение:**

07 Не се прилага.

**Измерение 5 – Тематична цел:**

03 Подкрепа за капацитета на МСП за растеж в рамките на регионалните, националните и международните пазари и участие в процеса на иновации

**Измерение 6 - Вторична тема по ЕСФ:**

08 Не се прилага.

**Измерение 7 - Икономическа дейност**

## 5. Териториален обхват:

Дейностите по настоящата процедура следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Осигуряването на оперативен капитал за справяне с последиците от пандемията COVID-19 на българските микро-, малки и средни предприятия, извършващи туроператорска и/или туристическа агентска дейност по Закона за туризма.

**Обосновка:**

Глобалното разпространение на COVID-19 и въведените карантинни мерки доведоха до нарушаване функционирането на почти всички икономически дейности както в световен, така и в европейски и национален мащаб. Пандемията от COVID-19 оказа безпрецедентен натиск върху туристическата екосистема на Европейския съюз. Туристическите предприятия са изправени пред сериозна криза на ликвидността. Според оценки на авторитетни аналитични институти загубите от приходи на европейско равнище са достигнали 85 % за туроператорите и туристическите агенции към средата на тази година спрямо същия период от миналата година. Кризата засегна не само малките и средните предприятия, които осъществяват дейности като пътуване, транспорт, хранене, отдих на суша или вода, култура или природа, а и цялата туристическа индустрия.

В национален мащаб разпространението на социално-икономическите последици от пандемията се отрази върху предприятията в областта на туризма и свързаните с тях услуги, като тези предприятия бяха и са изправени пред съществен риск от задълбочаване на наблюдаваната тенденция за преустановяване на тяхната дейност.

Съгласно данни на Националния статистически институт, за периода януари – май 2020 г. общият брой туристически посещения на чужденци в България е 1 150 497. Спадът спрямо периода януари – май 2019 г. е 52,9%. Намаление има при посещенията с цел почивка и ваканция, като са реализирани 560 577 посещения и спад от -57,1%. Посещенията с цел бизнес туризъм са 317 946, като те намаляват с -50,5%. Посещенията с други туристически цели са 183 739. Посещенията с цел почивка и ваканция формират 48,7% от всички туристически посещения. В допълнение, за същия отчетен период приходите от входящ туризъм възлизат на над 386 млн. евро. Спадът спрямо периода януари – април 2019 г. е -34,4%.

В условията на пандемия настъпиха значителни изменения в очакванията за развитието на туризма в България през 2020 г. Много бързо нарасна броят на анулираните полети на летища Варна и Бургас. По последни данни от летищните оператори спадът в броя на планираните полети се е увеличил значително и вече общо за чартъри и редовни полети е около 42% за летен сезон 2020 г. Планирането на нови полети и анулирането на полети продължава.

Във връзка с това е идентифицирана спешна необходимост от предприемане на мерки с национално покритие, които да предоставят подкрепа на микро, малките и средните предприятия в България, извършващи туроператорска или туристическа агентска дейност за осигуряване на оборотен капитал за дейности, необходими за преодоляване на недостига на средства за справяне с последиците от пандемията COVID-19 като начин да се гарантира тяхната стабилност и устойчивост и работни места.

Предвид изложеното, фокусът на настоящата процедура е насочен към туроператорите и туристическите агенти, които предлагат туристически пакети, включващи ползването на основни туристически услуги за входящ и изходящ туризъм на територията на Република България. Тези икономически субекти чрез реализация на продадените пакетни туристически услуги мултиплицират в най-висока степен ефекта от потреблението на стоки и услуги в туристическата дестинация.

**Очаквани резултати:**

Предоставяне на подкрепа за микро, малки и средни предприятия (МСП), регистрирани по Закона за туризма като туроператор или туристически агент, за дейности, необходими за преодоляване на недостига на средства или липса на ликвидност, настъпили в резултат от епидемичния взрив от COVID-19.

В резултат от изпълнението на процедурата се очаква предприятията, получили подкрепа, да продължат дейността си поне 3 месеца след приключване на проекта.

## 7. Индикатори:

**Индикатори за резултат:**

В съответствие със специфичната цел на Инвестиционен приоритет 2.2. „Капацитет за растеж на МСП” заявленията за подпомагане по настоящата процедура следва задължително да имат принос към постигането на следния индикатор за резултат съгласно оперативната програма:

**1. Брой предприятия, които не са в ликвидация 3 месеца след изпълнение на проекта.**

Информацията за постигане на горепосочения индикатор за резултат ще бъде отчитана от Управляващия орган на ОПИК 2014-2020 г. въз основа на информация, предоставена от Министерство на туризма.

**Министерство на туризма ще следи за изпълнението и отчитането на следните индикатори за изпълнение съгласно оперативната програма:**

**Индикатори за изпълнение:**

1. Брой предприятия, получаващи подкрепа.

2. Брой предприятия, които получават безвъзмездни средства.

3. Брой МСП с безвъзмездни средства за оборотен капитал.

*Базовата стойност на посочените три индикатора e „0“, а целевата стойност „1“.*

4. Безвъзмездна помощ за МСП за оборотен капитал (безвъзмездни средства).

*Базовата стойност на посочения индикатор e „0“, а целевата стойност съответства на размера на верифицираните разходи по проекта.*

Стойностите на индикаторите ще се отчитат служебно от страна на Министерство на туризма и в тази връзка няма да се изисква попълване на информация за тях от страна на кандидатите. Независимо от това от кандидата могат да бъдат искани разяснения или допълнителни документи относно индикаторите.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура BG16RFOP002-2.092 „Подкрепа на предприятия, регистрирани по Закона за туризма като туроператор или туристически агент, за преодоляване на икономическите последствия от пандемията COVID-19“ е, както следва:

|  |  |  |
| --- | --- | --- |
| **Общ размер на безвъзмездната финансова помощ**  | **Финансиране от Европейския фонд за регионално развитие**  | **Национално съфинансиране** |
| 10 000 000 лева (5 112 918, 81 евро) | 8 500 000 лева (4 345 980,99 евро) | 1 500 000 лева (766 937, 82 евро)  |

## 9. Минимален (ако е приложимо) и максимален размер на безвъзмездната финансова помощ за конкретен проект:

|  |
| --- |
| Минималният и максималният размер на заявената безвъзмездна финансова помощ по всеки индивидуален проект по процедура за подбор на проекти BG16RFOP002-2.092 „Подкрепа на предприятия, регистрирани по Закона за туризма като туроператор или туристически агент, за преодоляване на икономическите последствия от пандемията COVID-19“ са, както следва: |
| **Минимален размер на заявената безвъзмездна финансова помощ за индивидуален проект** | **Максимален размер на заявената безвъзмездна финансова помощ за индивидуален проект**  |
| Няма | 391 166 лв. |
| **ВАЖНО:** Максималният размер на безвъзмездната помощ не следва да надвишава 10% от оборота[[1]](#footnote-1), реализиран от предприятието-кандидат за 2019 г. Допълнително максималният размер на помощта по режим de minimis, за който може да се кандидатства, заедно с другите получени минимални помощи от кандидата на равнище едно и също предприятие[[2]](#footnote-2), не може да надхвърля левовата равностойност на 200 000 евро за период от три бюджетни години (две предходни плюс текущата година).Размерът на получените минимални помощи се определя като сбор от помощта, за която се кандидатства и получената минимална помощ на територията на Република България от:• предприятието-кандидат;• предприятията, с които предприятието кандидат образува „едно и също предприятие“ по смисъла на чл. 2, пар. 2 на Регламент (ЕС) № 1407/2013;• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието кандидат, съгласно чл. 3, пар. 8 на Регламент (ЕС) № 1407/2013;• предприятията, образуващи „едно и също предприятие“ с предприятието кандидат, които са се възползвали от помощ de minimis, получена преди разделяне или отделяне, съгласно чл. 3, пар. 9 от Регламент (ЕС) № 1407/2013.Спазването на посочените прагове ще бъде проверявано чрез Декларацията за минимални помощи (Приложение 3 към настоящите Условия) като кандидатите носят отговорност за декларираните данни. Допълнително ще бъде извършвана проверка и в Информационната система "Регистър на минималните помощи", Информационната система за управление и наблюдение на Структурните инструменти на ЕС в България (ИСУН 2020) и Единния портал за заявяване на електронни административни услуги.**ВАЖНО:** В случай че след подаване на проектното предложение настъпи промяна по отношение на получената минимална помощ, кандидатът следва да уведоми писмено Министерство на туризма в срок от 5 работни дни. **ВАЖНО**: Безвъзмездната финансова помощ, предоставена на кандидата по настоящата процедура и по процедура BG16RFOP002-2.077 „Подкрепа за средни предприятия за преодоляване на икономическите последствия от пандемията COVID-19“ не може да надвишава левовата равностойност на 200 000 евро.В случай, че по време на оценка се установи надвишаване на този праг, Оценителната комисия служебно намалява заявената безвъзмездна финансова помощ до максимално допустимия размер. В случай, че след сключване на договор по настоящата процедура, кандидатът сключи договор и по процедура BG16RFOP002-2.077 „Подкрепа за средни предприятия за преодоляване на икономическите последствия от пандемията COVID-19“ и общо предоставената безвъзмездна финансова помощ по двете процедури надвишава левовата равностойност на 200 000 евро., то бенефициентът следва да възстанови разликата над този праг.Безвъзмездната финансова помощ, предоставена на кандидата по настоящата процедура и по процедура BG16RFOP002-2.089 „Подкрепа за малки предприятия с оборот над 500 000 лв. за преодоляване на икономическите последствия от пандемията COVID-19“ не може да надвишава левовата равностойност на 200 000 евро[[3]](#footnote-3).В случай че по време на оценка се установи надвишаване на този праг, Оценителната комисия служебно намалява заявената безвъзмездна финансова помощ до максимално допустимия размер. В случай, че след сключване на договор по настоящата процедура, кандидатът сключи договор и по процедура BG16RFOP002-2.089 „Подкрепа за малки предприятия с оборот над 500 000 лв. за преодоляване на икономическите последствия от пандемията COVID-19“ и общо предоставената безвъзмездна финансова помощ по двете процедури надвишава левовата равностойност на 200 000 евро., то бенефициентът следва да възстанови разликата над този праг.**Стойността на заявената безвъзмездна помощ се попълва в т. 4 „Бюджет“ от Формуляра за кандидатстване.** В случай че кандидатът е посочил по-голям от максимално допустимия размер от 10 % от оборота за 2019 г. или е посочил размер, който надхвърля прага за de minimis за едно и също предприятия, Министерство на туризма ще извърши корекция в бюджета до максимално допустимия размер.  |

## 10. Процент на съфинансиране:

Максималният интензитет на безвъзмездната финансова помощ по процедура за подбор на проекти BG16RFOP002-2.092 „Подкрепа на предприятия, регистрирани по Закона за туризма като туроператор или туристически агент, за преодоляване на икономическите последствия от пандемията COVID-19“ е, както следва:

|  |
| --- |
| **Максимален интензитет на помощта** |
| 100 % |

**11. Допустими кандидати:**

**11.1 Критерии за допустимост на кандидатите**

**1)** Допустими по настоящата процедура за подбор на проекти са само кандидати, които са **юридически лица или еднолични търговци, които са регистрирани съгласно Закона за туризма като извършващи туроператорска и/или туристическа агентска дейност.**

Клонове на юридически лица, регистрирани в България, не могат да участват в процедурата за подбор на проекти поради липсата на самостоятелна правосубектност.

**2)** Допустими по настоящата процедура за подбор на проекти са само кандидати, които отговарят на изискванията за **микро-, малко или средно предприятие** съгласно Закона за малките и средни предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).

Кандидатите са длъжни да удостоверят, че попадат в категорията микро-, малко или средно предприятие като попълнят и представят към проектните предложения Декларация за обстоятелствата по чл. 3 и чл. 4 от ЗМСП (Приложение 1), както и изискуемите допълнителни документи, свързани с определяне категорията на предприятието (ако е приложимо) съгласно посоченото в т. 24. Списък на документите, които се подават на етап кандидатстване.

**3)** Кандидатите трябва да развиват своята основна икономическа дейност (съгласно данни за 2019 г.) в един от следните сектори съгласно Класификация на икономическите дейности /КИД – 2008 – Приложение 6 към настоящите Условия/:

- 79.11 „Туристическа агентска дейност“;

- 79.12 „Туроператорска дейност“.

**ВАЖНО:** Кодът на основна икономическа дейност на кандидата следва да бъде посочен в т. 1 „Данни на кандидата“, поле „Код на организацията по КИД-2008 от Формуляра за кандидатстване като кандидатите носят отговорност за правилното му определяне.

Източник на проверка относно кода на основна икономическа дейност е посоченото от кандидатите във Формуляра за кандидатстване (т. 1 „Данни за кандидата“, поле „Код на организацията по КИД-2008“) и служебни проверки от НСИ /Мониторстат.

**4)** Кандидатите трябва да са вписани в Регистъра на туроператорите и туристическите агенти, воден от Министерството на туризма.

**ВАЖНО:** В случай на предприятия, които извършват туроператорска дейност, е необходимо да притежават валидна към датата на подаване на проектното предложение застраховка „Отговорност на туроператора“.

**5)** Допустими по настоящата процедура за подбор на проекти са само кандидати, които са регистрирани преди 01.01.2019 г. и са осъществявали стопанска дейност през 2018 г. и 2019 г.

**ВАЖНО:** Във връзка с изискването кандидатите да са извършвали стопанска дейност през 2018 и 2019 г. в случай, че кандидат е подал Декларация за предприятие с приходи и разходи под 500 лева или без дейност за 2018 г. и/или 2019 г. към НСИ, същият ще се счита за недопустим по процедурата.

6) Кандидатите могат да участват в процедурата за подбор на проекти и да получат безвъзмездна финансова помощ, в случай че не са недопустими кандидати съобразно демаркационната линия с други планове и програми, финансирани със средства на ЕС.

###  11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските структурни и инвестиционни фондове не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 от Закона за обществени поръчки. Потенциалните кандидати **не могат** да участват в процедурата за подбор на проекти и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на МТ и на кандидата, или аналогични задължения, съгласно законодателството на държавата, в която кандидатът е установен, доказани с влязъл в сила акт на компетентен орган или размерът на неплатените дължими данъци или социално-осигурителни вноски е повече от 1 на сто от сумата на годишния общ оборот за последната приключена финансова година или повече от 50 000 лв.;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата са правили опит да:

i) повлияят на вземането на решение от страна на МТ, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ.

н) лицата, които представляват кандидата са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от Закона за обществени поръчки (ЗОП);

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставил изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Посочените в т. 1) обстоятелства се декларират от кандидатите в Декларация, че кандидатът е запознат с Условията за кандидатстване и Условията за изпълнение (Приложение 2) и се извършват служебни проверки на етап оценка на проектното предложение.

**2)** По настоящата процедура кандидатите могат да заявяват подкрепа само за основната си икономическа дейност. Кодът на основна икономическа дейност ще се проверява въз основа на данни за 2019 г. Източник на проверка относно кода на основна икономическа дейност е посоченото от кандидатите във Формуляра за кандидатстване (т. 1 „Данни за кандидата“, поле „Код на организацията по КИД-2008“) и служебни проверки от НСИ /Мониторстат.

В случай че след проверката се установи, че съгласно данните от НСИ/ Мониторстат кодът на основна икономическа дейност на кандидата за 2019 г. е недопустим, проектното предложение се отхвърля. В случай че след проверката се установи, че съгласно данните от НСИ/Мониторстат за 2019 г. кодът на основна икономическа дейност на кандидата е допустим, но е попълнен погрешно във Формуляра за кандидатстване, Оценителната комисия ще извършва служебна корекция в т. 1 „Данни на кандидата“, поле „Код на организацията по КИД-2008“ от Формуляра за кандидатстване.

**3)** Потенциалните кандидати не могат да участват в процедурата и да получат безвъзмездна финансова помощ, в случай че попадат в забранителните режими на Регламент на Комисията (ЕС) № 1407/2013 и по-конкретно ако финансирането представлява:

• помощи за дейности, свързани с износ за трети държави или държави членки, по-конкретно помощите, които са пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

• помощ, поставена в зависимост от преференциално използване на национални продукти спрямо вносни такива;

• помощ, която ще се използва за придобиването на товарни автомобили от предприятия, които осъществяват сухопътни товарни превози за чужда сметка или срещу възнаграждение.

**ВАЖНО:** Когато кандидатът упражнява едновременно дейност в недопустими сектори и в допустими сектори по настоящата процедура, безвъзмездната помощ по тази процедура се предоставя само за дейностите в допустимите сектори, като кандидатът (бенефициентът) следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездната помощ, предоставена по настоящата процедура.

С оглед горното кандидатът представя при отчитане индивидуален сметкоплан утвърден от ръководството на предприятието с включени в него обособените счетоводни сметки /подсметки/, специално открити за проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездната помощ по процедурата.

**4)** Не могат да участват в процедурата и да получат безвъзмездна финансова помощ кандидати, за които е установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

Допълнително, кандидатите следва да имат предвид, че посочените в т. 11.2 критерии за недопустимост се прилагат кумулативно с критериите за допустимост, изрично посочени в т. 11.1 от Условията за кандидатстване.

## 12. Допустими партньори (ако е приложимо):

По настоящата процедура за подбор на проекти участниците участват индивидуално, а не съвместно с партньорски или други организации.

##  13. Дейности, допустими за финансиране:

**13.1. Допустими дейности:**

Дейности, необходими за преодоляване на недостига на средства или липса на ликвидност, настъпили в резултат от епидемичния взрив от COVID-19.

**13.2. Недопустими дейности:**

Дейности, които са започнати и физически завършени или изцяло осъществени преди 01.02.2020 г., независимо дали всички свързани плащания са извършени.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът (т. 4 от Формуляра за кандидатстване) представлява предварителна оценка на очакваните разходи и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездните финансови средства, печалбата подлежи на възстановяване[[4]](#footnote-4).

## 14.1. Условия за допустимост на разходите

За да бъдат допустими разходите по настоящата процедура за предоставяне на безвъзмездна финансова помощ трябва да отговарят на следните условия:

**1/** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2/** Да бъдат извършени след 01.02.2020 г.[[5]](#footnote-5) и до крайната дата на изпълнение на проекта.

След приключването на изпълнението на дейностите по договора за безвъзмездна финансова помощ, бенефициентът е длъжен да изготви и представи на Министерство на туризма финален технически и финансов отчет, съдържащ информация относно цялостното изпълнение на проекта и постигнатите резултати.

Разходи, отнасящи се за дейности, които обхващат период, различен от периода на допустимост на разходите, няма да се считат за допустими. Разходооправдателните документи следва да са издадени в периода на допустимост на разходите по процедурата.

**3/** Да са в съответствие с видовете разходи, посочени в т. 14.2. на настоящите Условия.

**4/** За разходите да е налична адекватна одитна следа, включително да са спазени изискванията за съхраняване на документите по чл. 140 от Регламент (ЕС) № 1303/2013.

**5/** Да са действително платени от страна на бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, от 01.02.2020 г. до датата на подаване на финалния отчет. Разходи, подкрепени с протоколи за прихващане, не се считат за допустими.

**6/** Да са отразени в счетоводната документация на бенефициента чрез отделни счетоводни аналитични сметки или в отделна счетоводна система.

**7/** Да могат да се установят и проверят, да бъдат подкрепени от оригинални разходооправдателни документи.

**8/** Да са определени и извършени под отговорността на Министерство на туризма и да не са в нарушение на изискванията, заложени в процедура чрез директно предоставяне BG16RFOP002-2.080 „Подкрепа за МСП от туристическия сектор за преодоляване на икономическите последствия от COVID-19 чрез прилагане на схема за подпомагане от Министерството на туризма (МТ)“

**9/** Да са за реално доставени продукти и извършени услуги.

**10/** Да са съобразени с пазарните цени за съответния вид разход.

Бюджетът (т. 4 от Формуляра за кандидатстване) трябва да отразява допустимите разходи, които са свързани с изпълнението на проекта. По настоящата процедура са недопустими разходите за възстановим ДДС във връзка с изпълнението на проекта. Относно третирането на ДДС следва да се запознаете с Указание ДНФ 3/23.12.2016 г. на министъра на финансите за третиране на ДДС като допустим разход при изпълнение на проекти по оперативните програми, съфинансирани от ЕФРР, ЕСФ, КФ и ЕФМР на ЕС за програмен период 2014-2020.

**ВАЖНО:** ВАЖНО: Изплащането на безвъзмездната помощ по настоящата процедура е предвидено да бъде извършвано в срок от 15 работни дни от датата на сключване на административния договор.

За целите на извършване на плащането кандидатите следва да включат в т. 5 от Формуляра за кандидатстване информация за фирмена банкова сметка на кандидата, по която се предвижда да бъде извършено окончателното плащане.

## 14.2. Допустими разходи

Допустимите разходи следва да са извършени законосъобразно и не трябва да противоречат на правилата, описани в Регламент (ЕС) № 1301/2013 на Европейския парламент и Съвета, Регламент (ЕС) № 1303/2013 на Европейския парламент и Съвета, Регламент (ЕС) 2020/558 на Европейския парламент и на Съвета от 23 април 2020 година за изменение на регламенти 1301/2013 и 1303/2013 по отношение на специалните мерки за предоставяне на изключителна гъвкавост за използване на европейските структурни и инвестиционни фондове в отговор на избухването на COVID-19 и приложимата национална уредба, Регламент (ЕС) № 1407/2013 на Европейската Комисия по прилагане на режима „de minimis“, Закона за управление на средствата от Европейските структурни и инвестиционни фондове (ЗУСЕСИФ), както и всички други законови и подзаконови нормативни актове от приложимото право на Европейския съюз и българското законодателство и настоящите Условия за кандидатстване.

**Допустими по настоящата процедура са следните видове разходи:**

**1/** Предоставените по процедурата средства следва да бъдат използвани за покриване на текущите нужди на кандидатите и извършване на разходи за оперативен капитал, чиято стойност се калкулира в стойността на предоставяната туроператорска/турагентска услуга.

**ВАЖНО:** Редът за избор на изпълнител съгласно разпоредбите на ЗУСЕСИФ и ПМС №160/2016г. е приложим за бенефициентите за разходите, извършени в периода след обявяване на процедурата. Изискването не се прилага за разходите за наем и възнаграждения.

В случай че общата стойност на заявените разходи (за доставки или услуги с идентичен или сходен предмет), които обхващат периода преди обявяването на процедурата и периода след това, надвишават регламентираните прагове, бенефициентът следва да проведе избор на изпълнител с „Публична покана“ съгласно разпоредбите на ПМС № 160 от 1 юли 2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от ЕСИФ, както и указанията, заложени в Ръководството за изпълнение на ДБФП по процедурата (което ще бъде изготвено и публикувано преди сключване на административните договори). Процедурата се провежда само за стойността на разходите, заявени за периода от обявяването на процедурата до приключване изпълнение на проекта. Когато общата стойност на заявените разходи попада под регламентираните прагове и ще бъдат извършени в периода след обявяването на процедурата, бенефициентите следва да съберат две съпоставими оферти.

За разходите, направени в периода от 01.02.2020 г. до обявяването на процедурата редът за избор на изпълнител съгласно разпоредбите на ЗУСЕСИФ и ПМС №160/2016г. НЕ СЕ ПРИЛАГА. Допълнително, за да са допустими направените разходи, цената за тях следва да е пазарна за доказване на което при отчитане бенефициентите следва да представят не по-малко от 2 (две) съпоставими оферти, пазарно проучване или друго доказателство (че цената е пазарна) за съответната отчетената услуга/ доставка на суровини, материали или консумативи..

В случай на съмнение за завишение на направените разходи от пазарните цени, МТ си запазва правото да извърши допълнителна проверка и откаже възстановяване на същите.

За да са допустими разходите за възнаграждения същите следва да са до размера на трудовото правоотношение към 01.09.2020 г. Разходите, направени в периода от 01.02.2020 г. до подаване на проектното предложение следва да са под праговете на ЗУСЕСИФ за прилагане на процедура за избор с публична покана[[6]](#footnote-6) като не може да бъдат предявявани разходи в по-голям от този размер за доставки или услуги с идентичен или сходен предмет. Изискването не се прилага за разходите за наем и възнаграждения. Допълнително, за да са допустими направените разходи, цената за тях следва да е пазарна. В случай на съмнение за завишение на направените разходи от пазарните цени, МТ си запазва правото да извърши допълнителна проверка и откаже възстановяване на същите. Редът за избор на изпълнител съгласно разпоредбите на ЗУСЕСИФ и ПМС №160/2016г. е приложим за бенефициенти след подаване на проектното предложение. В случай че общата стойност на заявените разходи (за доставки или услуги с идентичен или сходен предмет), които обхващат периода преди подаване на проектното предложение и периода след това, надвишават регламентираните прагове, бенефициентът следва да проведе избор на изпълнител с „Публична покана“. Процедурата се провежда само за стойността на разходите, заявени за периода от подаване на проектното предложение до приключване изпълнение на проекта. Когато общата стойност на заявените разходи попада под регламентираните прагове и ще бъдат извършени в периода след сключване на административния договор за БФП, бенефициентите следва да съберат две съпоставими оферти.

## 14.3. Недопустими разходи

**Недопустими** по процедурата са следните видове разходи:

* разходи за дейности, които са започнати и физически завършени или изцяло осъществени преди 01.02.2020 г., независимо дали всички свързани плащания са извършени;
* разходи за придобиване на дълготрайни материални и нематериални активи;
* разходи за краткотрайни активи, извън посочените в т.14.2;
* разходи за стоки, предназначени за продажба;
* разходи за възстановим ДДС;
* разходи за данъци и такси;
* разходи, финансирани с публични средства;
* разходи за възстановяване на подкрепа, получена от финансови инструменти, финансирани с публични средства;
* разходи за изплащане на кредити, лихви по кредити, банкови такси;
* разходи за лизингови вноски;
* разходи за персонал при кандидати (независимо дали финансирането е за част от или за целия персонал на предприятието), които са получили публично финансиране[[7]](#footnote-7) за персонал през периода на допустимост на разходите (след 01.02.2020 г. и до крайната дата на изпълнение на проекта);
* разходи за суровини втора употреба, материали втора употреба и консумативи втора употреба;
* разходи за подготовка на проектно предложение, управление и изпълнение на проекта;
* разходите, посочени за недопустими съгласно ПМС № 189/2016 г. за приемане на национални правила за допустимост на разходите по оперативните програмите, съфинансирани от Европейските структурни и инвестиционни фондове (ЕСИФ);
* разходи, които не попадат в обхвата на допустимите разходи, необходими за преодоляване на недостига на средства или липса на ликвидност, настъпили в резултат от епидемичния взрив от COVID-19 съгласно настоящите Условия;
* разходи за дейности, попадащи в обхвата на недопустимите сектори, посочени в т. 11.2, подт. 2), 3) и 4) от настоящите Условия.

## 15. Допустими целеви групи (ако е приложимо):

Настоящата процедура за предоставяне на безвъзмездна финансова помощ е насочена към микро, малки и средни предприятия, които са регистрирани съгласно Закона за туризма като извършващи туроператорска и/или туристическа агентска дейност и развиват своята основна икономическа дейност в един от следните сектори съгласно Класификацията на икономическите дейности /КИД – 2008 Приложение 6 към Условията/:

- 79.11 „Туристическа агентска дейност“;

- 79.12 „Туроператорска дейност“.

## 16. Приложим режим на минимални/държавни помощи (ако е приложимо):

По отношение на допустимите кандидати по тази процедура ще бъде прилагана помощ “de minimis” съгласно Регламент (ЕC) 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“.

Максималният размер на помощта **„de minimis“** за едно и също предприятие[[8]](#footnote-8), заедно с другите получени минимални помощи, не може да надхвърля левовата равностойност на 200 000 евро[[9]](#footnote-9) за период от три бюджетни години (две предходни плюс текущата година).

Безвъзмездната финансова помощ по настоящата процедура не може да се натрупва за същите допустими разходи с всякаква друга държавна/минимална помощ.

Данните за получени минимални помощи следва да бъдат надлежно посочени от кандидатите в Декларацията за минимални помощи, попълнена по образец (съгласно Приложение 3 към настоящите Условия). Минималната помощ се счита за получена от момента на сключване на договора за нейното предоставяне. В случай че след подаване на проектното предложение настъпи промяна по отношение на получената минимална помощ, кандидатът следва да уведоми писмено МТ в срок от 5 работни дни.

При определяне дали е спазен максимално допустимият размер на помощта ще се взема предвид както размера на минималната помощ, която може да бъде отпусната по настоящата процедура, така и общият размер на вече получена минимална помощ за едно и също предприятие (извън тези, които ще бъдат отпуснати съгласно настоящата процедура), независимо от това дали тази подкрепа е финансирана от местни, регионални, национални или общностни източници.

Съгласно чл. 37 от Закона за държавните помощи неправомерно получената минимална помощ представлява публично вземане, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент на Комисията (ЕС) № 1407/2013.

## 17. Хоризонтални политики:

По настоящата процедура следва да е налице съответствие на проектното предложение и принос към следните принципи на хоризонталните политики на ЕС:

- Насърчаване на равенството между мъжете и жените и на недискриминацията – проектът насърчава равните възможности за всички, независимо от пол и етническа принадлежност, религия или вероизповедание, включително възможностите за достъп за хора с увреждания чрез интегрирането на принципа на недискриминация. Европейският съюз насърчава равнопоставеността както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност.

- Устойчиво развитие – проектът допринася за опазване на околната среда, повишаване на ресурсната ефективност и смекчаване на последиците от изменение на климата и приспособяване към тях, опазване на биологичното разнообразие, устойчивостта на природни бедствия, както и превенцията и управлението на риска.

Съответствието на проектите с хоризонталните политики подлежи на деклариране от кандидатите при подаване на проектното предложение, а впоследствие следва да бъде включена информация за прилагането им в рамките на финалния отчет по проекта.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект е **3 (три) месеца,** считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо

## 20. Критерии и методика за оценка на концепциите за проектни предложения:

Неприложимо

## 21. Ред за оценяване на проектните предложения:

Оценката на проектните предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката. За финансиране ще бъдат одобрени всички проектни предложения, които съответстват на критериите за оценка (съгласно Приложение 5) при пропорционално разпределение на наличния бюджет по процедурата спрямо броя одобрени проектни предложения и реализирания оборот на всяко едно предприятия за 2019 г.

Оценката на проектните предложения по настоящата процедура се извършва от комисия, определена с акт на Министъра на туризма.

В случай на установени по време на оценката нередовности, непълноти и/или несъответствия на документите за кандидатстване, Министерство на туризма изпраща на съответния кандидат уведомление за установените нередовности, непълноти и/или несъответствия и определя разумен срок за тяхното отстраняване, който не може да бъде по-кратък от една седмица, като денят на получаване на уведомлението не се брои. В уведомлението, което се изпраща на кандидата, задължително се съдържа информация, че неотстраняването на установените нередовности може да доведе до прекратяване на производството по отношение на съответния кандидат. Срокът за оценка на проектното предложение спира да тече до датата на отстраняването им.

Искането за предоставяне на информация/документи се изпраща чрез Модула за електронни услуги на ИСУН 2020, за което съответният кандидат получава съобщение на електронния адрес, посочен при регистрацията на потребителя, подал проектното предложение. Предвид това, промени в профила на кандидата в ИСУН 2020 са невъзможни. В случай че кандидатът не отстрани в срок нередовност, непълнота и/или несъответствие с изискванията, производството по процедурата може да бъде прекратено.

Подробно описание на техническия процес, свързан с електронното кандидатстване и представянето на допълнителна информация/документи, е посочено в Ръководството за потребителя за модул „Е-кандидатстване“ в ИСУН 2020 (Приложение 13 към Условията за кандидатстване).

## 22. Критерии и методика за оценка на проектните предложения:

Оценката на проектните предложения по настоящата процедура ще се извършва съгласно Критериите и методологията за оценка на проектните предложения, посочени в Приложение 5 към Условията за кандидатстване и изпълнение.

Методиката и критериите не подлежат на изменение по време на провеждането на оценката. При извършването на оценката се проверява дали:

 - проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване и изпълнение;

- въз основа на Формуляра за кандидатстване и представените документи е налице съответствие на кандидатите и проектите с критериите за допустимост, посочени в Условията за кандидатстване.

- кандидатите отговарят на изискванията за крайните ползватели.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез **Информационната система за управление и наблюдение на Структурните инструменти на ЕС в България (ИСУН 2020)** единствено с използването на валиден Квалифициран електронен подпис (КЕП) издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg>.

Подготовката и подаването на проектното предложение в ИСУН 2020 се извършва по следния начин: Кандидатът влиза в ИСУН 2020, след регистрация чрез имейл и парола, избира настоящата процедура за кандидатстване от „Отворени процедури“ и създава ново проектно предложение.

Проектното предложение по настоящата процедура се изготвя от кандидата съгласно инструкциите, дадени в Ръководството за потребителя за модул „Е-кандидатстване“ в ИСУН 2020 (Приложение 13 към Условията за кандидатстване).

**Изискващите се съгласно т. 24 от Условията за кандидатстване придружителни документи** към Формуляра за кандидатстване също **се подават изцяло електронно**. Посочените документи се описват в т. 6 „Прикачени електронно подписани документи“ от Формуляра преди подаването му. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН 2020 като се подписва с валиден КЕП към датата на кандидатстване от лице с право да представлява кандидата[[10]](#footnote-10) или упълномощено от него лице. В случаите, когато кандидатът се представлява само заедно от няколко физически лица, проектното предложение се подписва от всяко от тях при подаването.

При упълномощаване следва да се прикачи в ИСУН 2020 изрично пълномощно – попълнено по образец (Приложение 4), подписано на хартия от официалния представител на кандидата и сканирано, а в случай че кандидатът се представлява само заедно от няколко физически лица, изричното пълномощно се подписва на хартия от всички от тях, сканира се и се прикачва в ИСУН 2020.

В случай на подаване на проектното предложение от пълномощник КЕП-ът, с който се подписва проектното предложение, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Моля, обърнете внимание, че проектното предложение е препоръчително да се подава винаги от профила на кандидата, не от друг профил, тъй като впоследствие ще бъде използван именно този профил за комуникация с МТ и за отстраняване на нередовности във връзка с подаденото проектно предложение по време на оценката на проектните предложения. По време на етап „Оценка на проектно предложение“ комуникацията с кандидата и отстраняването на нередовности по подаденото проектно предложение ще се извършват електронно чрез профила на кандидата в ИСУН 2020, от който е подаден съответният проект като промени на посочения профил (вкл. промяна на имейл адреса, асоцииран към съответния профил) **са недопустими**.

До приключването на работата на оценителната комисия кандидатът има възможност да оттегли своето проектно предложение като подаде писмено искане пред Министерство на туризма.

Моля обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация.

Кандидатът носи цялата отговорност за верността на финансовата информация, представена в проектното предложение.

## 24. Списък на документите, които се подават на етап кандидатстване:

**Кандидатите по процедурата за безвъзмездна финансова помощ следва да представят към Формуляра за кандидатстване по изцяло електронен път чрез ИСУН 2020 следните документи**:

**а/** Декларация за обстоятелствата по чл. 3 и чл. 4 от Закона за малките и средните предприятия – попълнена по образец (Приложение 1)[[11]](#footnote-11)**;**

**б/** Декларация, че кандидатът е запознат с Условията за кандидатстване и Условията за изпълнение – попълнена по образец (Приложение 2)

**в**/ Декларация за минимални помощи – попълнена по образец (Приложение 3);

в1/ Декларация за съгласие данните на кандидата да бъдат предоставени от НАП на МТ по служебен път - Приложение 12

Декларациите по букви а/ б/, в/ и в1/ се датират и подписват на хартиен носител от лицата, официални представляващи на кандидата и вписани в Търговски регистър и регистъра на ЮЛНЦ и се прилагат в ИСУН 2020.

В случаите, когато кандидатът се представлява само заедно от няколко физически лица, се попълват данните и декларациите се подписват от всяко от тях.

Декларацията по буква б/ се попълва и подписва от всички лица с право да представляват кандидата, независимо дали се представляват заедно и/или поотделно.

**След попълването, подписването и поставянето на дата на хартиения носител, декларациите следва да се сканират и да се прикачат в ИСУН 2020.**

Декларациите по букви а/, б/, в/ и в1/ могат да бъдат подписани с валиден КЕП от лицата официално представляващи кандидата (вписани в Търговски регистър и регистъра на ЮЛНЦ, а не упълномощени) и прикачени в ИСУН 2020. **В случай, че е възприет този подход, следва декларациите да бъдат подписани с валиден КЕП на локалния компютър, като е препоръчително подписването да е чрез attached signature – файл и подпис в един документ.**

**ВАЖНО:** Официалният/те представител/и на кандидата няма/т право да упълномощава/т други лица да подписват декларациите по букви а/, б/ и в/, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**г/** Изрично пълномощно за подаване на проектното предложение и за подписване на административния договор за предоставяне на безвъзмездна финансова помощ – попълнено по образец (Приложение 4), с което се упълномощава титулярът на КЕП, с който ще се подаде проектното предложение.

**ВАЖНО:** КЕП-ът, с който се подписва проектното предложение, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ (вписан в Търговски регистър и регистъра на ЮЛНЦ) на упълномощеното юридическо лице.

Изричното пълномощното се попълва по образец, датира и подписва на хартиен носител от лице с право да представлява кандидата. В случаите, когато кандидатът се представлява само заедно от няколко физически лица, се попълват данните и пълномощното се подписва от всяко от тях. След попълването, подписването и поставянето на дата на хартиения носител, пълномощното по образец следва да се сканира и да се прикачи в ИСУН 2020.

Документът не е задължителен за всички кандидати, а се изисква в случай че кандидатите желаят да упълномощят лице, което не е официален представител на предприятието, да подаде проектното предложение с КЕП.

Изричното пълномощно (Приложение 4) може да бъде подписано с валиден КЕП от лице с право да представляват кандидата и прикачено в ИСУН 2020. В случаите, когато кандидатът се представлява само заедно от няколко физически лица, се попълват данните и пълномощното се подписва от всяко от тях. **В случай, че е възприет този подход, следва изричното пълномощно да бъде подписано с валиден КЕП на локалния компютър чрез attached signature – файл и подпис в един документ.**

За документална проверка на декларираната категория в Декларацията за обстоятелствата по чл. 3 и чл. 4 от ЗМСП (Приложение 1) кандидатите следва да представят и следните документи:

**д/** Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 1-1) - не се изисква за независими предприятия по смисъла на чл. 4, ал. 2 и ал. 4 от ЗМСП.

Справките следва да бъдат изготвени въз основа на данните на предприятието за последните две приключени финансови години. В случай че данните в представените справки за последните две приключени финансови години не потвърждават декларирания статут, се представят и справки за предходните две последователни финансови години, в които предприятието запазва своите параметри по член 3 от ЗМСП без промяна.

В Справките следва да бъдат отразени годините, за които се отнасят вписаните данни.

**е/** Следните документи, относими и отразяващи разпределението на капитала за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия:

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества;

- *Книга за акционерите и устав* - приложимо за командитните дружества с акции;

- *Устав* - приложимо за сдруженията;

- *Справка за разпределение капитала на дружеството* – приложимо за акционерните дружества.

В случай, че кандидатът (ако е приложимо) е посочил наличие на свързани предприятия и предприятия партньори в Справки за обобщените параметри на предприятието, което подава Декларация за обстоятелствата по чл. 3 и чл. 4 на Закона за малките и средните предприятия (ЗМСП), то трябва да представи и документи по буква д/ за тези предприятия.

Посочените документи се представят като копие, заверено от кандидата, в случай че не са оповестени в Търговския регистър и регистъра на ЮЛНЦ[[12]](#footnote-12). В случай че при проверката на гореизброените документи бъде установена липса на документи и/или друга нередовност и същите са оповестени в Търговския регистър и регистъра на ЮЛНЦ, документите няма да бъдат изисквани като това обстоятелство ще се проверява по служебен път съгласно чл. 23, ал. 6 от Закона за търговския регистър и регистъра на ЮЛНЦ.

**ж/** Удостоверение за липса на задължения към общината по седалището на кандидата (издадено не по-рано от 6 месеца преди датата на представянето му) – прикачено в ИСУН 2020.

или

Удостоверение от община по седалище на кандидата, от което да е видно, че размерът на неплатените задължения е не повече от 1 на сто от сумата на годишния общ оборот на предприятието-кандидат за последната приключена финансова година, но не повече от 50 000 лв. - прикачено в ИСУН 2020.

или

Документ за извършено плащане (включително и ново удостоверение) в посочения размер или споразумение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения или е в процес на изплащане на дължимо обезщетение - прикачен в ИСУН 2020.

з) Заявление за профил за достъп на ръководител на бенефициента до ИСУН 2020 (Приложение 9 към Условията за кандидатстване и изпълнение) и/или Заявление за профил за достъп на упълномощени от бенефициента лица до ИСУН 2020 (Приложение 10 към Условията за кандидатстване и изпълнение) – подписано от лице с право да представлява кандидата. В случаите, когато бенефициентът се представлява заедно от няколко физически лица, заявлението се попълва и подписва от всички от тях.

и) Декларация за нередности (Приложение 11 към Условията за кандидатстване и изпълнение) - подписана от лице с право да представлява кандидата. В случаите, когато кандидатът се представлява заедно от няколко физически лица, заявлението се попълва и подписва от всички от тях.

Няма да бъде сключван административен договор за предоставяне на безвъзмездна финансова помощ и с одобрен кандидат, по отношение на когото е налице проверка по сигнал за нередност. АДБФП ще бъде сключен в случай, че проверката по сигнала приключи с първа писмена оценка за липса на нередност.

й) Свидетелство за съдимост на всички лица, с право да представляват кандидата (независимо от това дали заедно и/или поотделно, и/или по друг начин), които са чуждестранни граждани, които са осъждани или които са родени в чужбина (издадено не по-рано от 6 месеца към датата на сключване на договора) – прикачено в ИСУН 2020.

Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**к)** Административен договор за предоставяне на безвъзмездна финансова помощ по процедурата - попълнен по образец (Приложение 7), подписан с КЕП от лицето/лицата с право да представлява/т кандидата или от упълномощено лице и прикачен в ИСУН 2020.

В случаите, когато кандидатът се представлява заедно от няколко физически лица, административният договор се подписва от всяко от тях.

**ВАЖНО: Административният договор следва да е подписан с валиден КЕП на локалния компютър, като е препоръчително да е чрез attached signature – файл и подпис в един документ.**

Допълнително Министерство на туризма ще извършва служебна проверка чрез информационната система за мониторинг на европейски и национални стратегии и регионална политика – МониторСтат (поддържана и управлявана от НСИ) по отношение на следните документи:

**1.** Отчет за приходите и разходите и Счетоводен баланс във формат идентичен на този, в който са подадени към НСИ за 2018 г., и 2019 г. и 2020 г. (ако е приложимо) на кандидата, неговите предприятия-партньори и свързани предприятия- оригинали или заверено копие;

В случай, че кандидатът съставя консолидирания финансов отчет или е включено чрез консолидиране в консолидирания финансов отчет на друго предприятие се представят и консолидираните Отчет за приходите и разходите и Счетоводен баланс, в които предприятието запазва своите параметри по чл. 3 от ЗМСП без промяна за предходните две приключени/последователни финансови години.

**2.** Отчет за заетите лица, средствата за работна заплата и други разходи за труд във формат идентичен на този, в който са подадени към НСИ на кандидата, неговите предприятия-партньори и свързани предприятия за 2018 г., и 2019 г. и 2020 г. (ако е приложимо)– оригинал или заверено копие;

При необходимост, с оглед установяване на двете последователни финансови години по чл. 4б, ал. 2 от Закона за малките и средните предприятия, МТ може да изиска от кандидатите посочените по-горе документи и за предходни години.

С цел удостоверяване на съответствието на кандидатите с изискванията на чл. 25, ал. 2 от ЗУСЕСИФ, МТ ще изиска по служебен път информация, свързана със следните документи:

**1.** Удостоверение от Националната агенция за приходите за липса на задължения на кандидата.

Ако вследствие на извършена служебна проверка от страна на МТ се установи, че дружеството има задължения към НАП, следва да се представи удостоверение, от което да е видна липсата на публични задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към НАП или от което да е видно, че размерът на всички неплатени задължения е не повече от 1 на сто от сумата на годишния оборот на предприятието-кандидат за последната приключена финансова година или е не повече от 50 000 лв.

**2**. Удостоверение за липса на задължения към общината по седалището на МТ (Столична община)

Ако вследствие на извършена служебна проверка от страна на МТ се установи, че дружеството има задължения към Столична община следва да се представи удостоверение, от което да е видна липсата на публични задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към Столична община или от което да е видно, че размерът на всички неплатени задължения е не повече от 1 на сто от сумата на годишния оборот на предприятието-кандидат за последната приключена финансова година или е не повече от 50 000 лв.

Кандидат, който видно от удостоверенията по точки 1. и 2. има задължения повече от 1 на сто от сумата на годишния общ оборот за последната приключена финансова година или повече от 50 000 лв. има право да представи доказателства, че е предприел мерки, които гарантират неговата надеждност. Кандидатът може да представи следните документи: документ за извършено плащане в посочения размер, придружен от ново удостоверение или споразумение, издадено от оторизираните за това лица, изброени в чл. 184 от ДОПК, от което да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**3.** Свидетелство за съдимост на всички лица, с право да представляват кандидата, независимо от това дали заедно и/или поотделно, и/или по друг начин.

**ВАЖНО:** Служебна проверка е възможно да бъде извършена по отношение на лица, които са родени в България и не са осъждани. Лицата, които са български граждани, но са родени в чужбина, чуждестранните граждани или осъжданите лица следва да представят Свидетелство за съдимост (издадено не по-рано от 6 месеца към датата на сключване на договора). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**4.** По отношение на издаваните от органите на Изпълнителна агенция "Главна инспекция по труда" документи, във връзка с обстоятелствата по чл. 54, ал. 1, т. 6 от ЗОП, МТ ще изисква тази информация по служебен път.

В следствие на извършена служебна проверка от страна на МТ се установи, че дружеството има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки следва да представите ново удостоверение, от което да видно, че за дружеството не е установено да има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки или кандидати, които видно от Удостоверението по точка 4. имат влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от Закона за обществените поръчки имат право да представят доказателства, че са предприели мерки, които гарантират тяхната надеждност.

**ВАЖНО:** В случай че кандидатите разполагат с документите по точки 1. до 4., касаещи изискванията на чл. 25, ал. 2 от ЗУСЕСИФ, издадени в срок от 6 месеца преди датата на кандидатстване, е допустимо да ги сканират и приложат в т. 6 „Прикачени електронно подписани документи“ на Формуляра за кандидатстване при подаване на проектното предложение, с оглед осигуряване на процесуална бързина и икономия. В този случай служебна проверка по отношение на съответния представен документ не се извършва.

**ВАЖНО:** МТ може да извършва и други служебни проверки относно верността на данните в представените от кандидатите документи, включително чрез запитвания до Националната агенция по приходите, Националния статистически институт, Изпълнителна агенция "Главна инспекция по труда" и други институции и ведомства.

**По всяко време, МТ може да извърши документална проверка на декларираните от кандидатите данни и/или да изиска допълнителна информация или разяснения от тях.**

**При деклариране на неверни данни от страна на кандидатите ще бъде уведомявана прокуратурата.**

**Проектното предложение се подава лично или чрез упълномощено лице, които за подадените данни и обстоятелства носят наказателна отговорност по чл.313 от НК, като реда и начина за проверките на истинността са описани в Постановление № 91 от 11 май 2020 г. за реда и начина на проверка на документите, представени от кандидатите за безвъзмездна финансова помощ и бенефициентите по Оперативна програма „Иновации и конкурентоспособност“ 2014-2020.**

**Поради възможността от извършване на последващи проверки както от МТ и УО на ОПИК, така и от други организации, кандидатите следва да съхраняват минимум 10 (десет) години оригиналите на документи, прикачени в т. 6 на формуляра за кандидатстване, и да ги предоставят при поискване.**

**Кандидатите по настоящата процедура следва да имат предвид, че с подаването на Формуляра за кандидатстване същите се съгласява личните данни на физическите лица, посочени в проектното предложение, да се ползват съгласно Регламент (ЕС) 2016/679 на Европейския парламент на Съвета от 27.04.2016 г., относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО.**

## 25. Краен срок за подаване на проектните предложения:

Ще се прилага процедура за предоставяне на безвъзмездна финансова помощ с **един краен срок** за кандидатстване, както следва:

**Крайният срок за подаване на проектните предложения е 20.10.2020 г. 16:30 часа**

**ВАЖНО:** В рамките на настоящата процедура кандидатите могат да подадат само едно проектно предложение. В случай че един кандидат е подал повече от едно проектно предложение Оценителната комисия ще разглежда **само последното постъпило** проектно предложение, а предходните се считат за оттеглени.

Кандидатите могат да задават допълнителни въпроси и да искат разяснения във връзка с Условията за кандидатстване до три дни преди крайния срок за подаване на проектни предложения. Допълнителни въпроси могат да се задават само на следната електронна поща: opicmt@tourism.government.bg

Разяснения се дават по отношение на Условията за кандидатстване, не могат да съдържат становище относно качеството на проектното предложение и са задължителни за всички кандидати.

Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Адрес за подаване на проектните предложения/концепциите за проектни предложения:

Проектното предложение по настоящата процедура се подава изцяло по електронен път чрез ИСУН 2020 на следния интернет адрес: <https://eumis2020.government.bg>.

## 27. Допълнителна информация

**27.1. Процедура за уведомяване на неуспелите и одобрените кандидати и сключване на административни договори за безвъзмездна финансова помощ:**

Ако кандидат по одобрен за финансиране проект откаже сключване на административен договор за предоставяне на безвъзмездна финансова помощ, безвъзмездната помощ по проекта се разпределя пропорционално между останалите одобрени кандидати при съблюдаване на изискването за ненадхвърляне на праговете за помощ de minimis.

MT издава мотивирано решение, с което отказва предоставянето на безвъзмездна помощ по отношение на всеки от кандидатите, включени в списъка на предложените за отхвърляне проектни предложения и основанията за отхвърлянето им в срок до 10 дни от одобрение на доклада на оценителната комисия. В срок до 10 работни дни от получаване на решението кандидатът може да поиска писмено допълнителни разяснения относно основанията за класирането/отхвърлянето му.

Министерство на туризма взема мотивирано решение за отказ за предоставяне на безвъзмездна финансова помощ в следните случаи:

- за всяко проектно предложение, включено в списъка на предложените за отхвърляне проектни предложения и основанието за отхвърлянето им, включен в доклада за работата на оценителната комисия;

- при несъгласие на кандидата да сключи административен договор за предоставяне на БФП;

- за проектни предложения, при които се предвижда финансиране в нарушение на чл.4, ал. 4 на ЗУСЕСИФ;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които минималната помощ е недопустима.

- за проектно предложение при декларирани данни, които не се потвърждават от извършените служебни проверки и в резултат от установеното несъответствие кандидатите не отговарят на изискванията на условията за кандидатстване.

Уведомяването на неуспелите и одобрените кандидати за сключване на административни договори за предоставяне на безвъзмездна финансова помощ се извършва писмено. МТ не носи отговорност ако поради грешни и/или непълни данни за кореспонденция, предоставени от самите кандидати, те не получават кореспонденцията с МТ.

Всеки кандидат може да подаде до Ръководителя на Управляващия орган на ОПИК сигнал за предоставяне на невярна и/или подвеждаща информация от кандидати в процедурата по предоставяне на безвъзмездната финансова подкрепа и/или от бенефициентите на помощта, които при изпълнение на договора предоставят невярна и /или подвеждаща информация за вписване в регистъра за нередности и проверка.

## 28. Условия за изпълнение:

**I. Техническо изпълнение на проектите**

В процеса на изпълнение на проектите бенефициентите могат да възлагат на изпълнители (подизпълнители) извършването на определени дейности по проекта. Изпълнителите не са партньори по изпълнението на проекта и се избират в съответствие с реда за определяне на изпълнител от страна на бенефициенти на договорена безвъзмездна финансова помощ от ЕСИФ.

В случаите, когато бенефициентът е възложител по смисъла на ЗОП, при избор на изпълнител/и същият задължително прилага разпоредбите на ЗОП и актовете по прилагането му, както и указанията, заложени в Ръководството за изпълнение на АДБФП по процедурата (което ще бъде изготвено и публикувано преди сключване на административните договори).

В случаите, когато бенефициентът не е възложител по смисъла на ЗОП, при избор на изпълнител/и същият задължително прилага разпоредбите на Глава четвърта от ЗУСЕСИФ и ПМС № 160 от 1 юли 2016 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от ЕСИФ, както и указанията, заложени в Ръководството за изпълнение на АДБФП по процедурата.

Допълнително, цената за разходите, направени в периода от 01.02.2020 г. до обявяване на процедурата следва да е пазарна. В случай на съмнение за завишение на направените разходи от пазарните цени, МТ си запазва правото да извърши допълнителна проверка и да откаже възстановяване на същите. Редът за избор на изпълнител съгласно разпоредбите на ЗУСЕСИФ и ПМС №160/2016г. е приложим за бенефициенти след датата на обявяване на процедурата. В случай че общата стойност на заявените разходи (за доставки или услуги с идентичен или сходен предмет), които обхващат периода преди обявяване на процедурата и периода след това, надвишават регламентираните прагове, бенефициентът следва да проведе избор на изпълнител с „Публична покана“. Процедурата се провежда само за стойността на разходите, заявени за периода от обявяване на процедурата до приключване изпълнението на проекта.

Когато общата стойност на заявените разходи попада под регламентираните прагове и ще бъдат извършени в периода след сключване на договора за БФП, бенефициентите следва да съберат две съпоставими оферти.

В случай че кандидатът реши да пристъпи към изпълнение на дейностите по проекта след обявяване на процедурата и преди сключване на административния договор за безвъзмездна помощ (при сключване на такъв), документите за провеждане на процедурите за избор на изпълнител (с Публична покана, когато е приложимо) се изпращат не по-късно от 3 дни преди датата на обявяване на процедурата на електронна поща opicmt@tourism.government.bg за публикуване на Единния информационен портал за обща информация за управлението на Структурните фондове и Кохезионния фонд на Европейския съюз в Република България. Подробни указания и образци на документи за провеждане на процедури за избор на изпълнители са публикувани към Ръководство за изпълнение на договори за безвъзмездна финансова помощ по процедурата.

Кандидатите следва да имат предвид, че ако проектното предложение не бъде одобрено за финансиране, разходите които са направени по отношение на дейностите, за които е приложено предварително изпълнение, няма да бъдат възстановени.

След подаване на финален отчет за изпълнението на проекта, МТ ще извършва задължителен контрол и проверка за спазване на правилата за избор на изпълнители, като в случай че бъдат констатирани несъответствия, разходите за съответните дейности няма да бъдат признати.

При подготовката на проектните предложения кандидатите следва да съобразят необходимостта от прилагане на процедури за избор на изпълнител съгласно Глава четвърта от ЗУСЕСИФ предвид срока за изпълнение.

При провеждане на процедурата/ите за избора на изпълнител/и, бенефициентът следва да спазва принципа на свободна и лоялна конкуренция и да прилага подходящи мерки за избягване предотвратяването, ограничаването или нарушаването на конкуренцията.

Допълнително, за да са допустими направените разходи, цената за тях следва да е пазарна. В случай на съмнение за завишение на направените разходи от пазарните цени, МТ си запазва правото да извърши допълнителна проверка и откаже възстановяване на същите.

Правата и задълженията, които възникват за бенефициента, са описани в Административния договор за безвъзмездна финансова помощ (Приложение 7 към настоящите Условия) и Общите условия към финансираните по Оперативна програма „Иновации и конкурентоспособност” 2014-2020 договори за безвъзмездна финансова помощ (Приложение 8 към настоящите Условия).

Всеки бенефициент може да подаде сигнал за нередност при условията и по реда на Наредбата за администриране на нередности по Европейските структурни и инвестиционни фондове (приета с ПМС № 173/13.07.2016 г., обн. ДВ, бр. 57 от 2016г.).

Ако бенефициентът не може да изпълни изцяло или частично проекта, плащанията могат да не се извършат (цялостно или частично) в зависимост от невъзможността за изпълнение на задълженията от страна на бенефициента.

Изменение на административния договор за безвъзмездна финансова помощ се извършва съгласно реда и условията на чл. 8 от Общите условия към административния договор съгласно чл. 39 от ЗУСЕСИФ. Изменението на административния договор не може да нарушава конкурентните условия, съществуващи към момента на сключване на административния договор и равното третиране на бенефициентите.

Съгласно правилата на Регламент 1303/2013, Министерство на туризма следва да извършва проверки за удостоверяване на изпълнението на проектите. Проверките могат да бъдат административни – проверка на документи, предоставени във връзка с възстановяване на разходи, заложени по проекта. Бенефициентът е задължен да осигури директен достъп (както по време на изпълнението на проекта, така и след неговото приключване) на представители на МТ и/или други одитиращи институции с цел извършването на проверка на място на резултатите от изпълнението на проекта.

Бенефициентът е задължен да докладва и отчита изпълнението на проекта в съответните отчетни форми и документи, приложени към Ръководството за изпълнение на ДБФП по процедурата (което ще бъде изготвено и публикувано преди сключване на административните договори).

Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща система за документооборот и счетоводно отчитане. След приключването на дейностите по договора за безвъзмездна финансова помощ, бенефициентът е длъжен да изготви и представи на МТ финален технически и финансов отчети, съдържащи информация относно цялостното изпълнение на дейностите и постигнатите резултати. Отчетите се подават в срок до 1 месец след изтичане на срока на изпълнение на проекта. Отчетите се създават и попълват в структуриран вид в ИСУН 2020. Тези отчети трябва да посочват и постигането на резултатите и целите на проекта, както и да показват реалното изпълнение на заложените очаквани резултати. Отчетите следва да отразяват и съответствието на дейностите с хоризонталните политики на ЕС.

Допълнително, Министерство на туризма може да изиска от бенефициента да предостави доклади и/или допълнителна информация относно напредъка, постигнат по проекта.

**II. Финансово изпълнение на проектите и плащане**

Всички допустими разходи (надлежно доказани със съответната фактура или друг счетоводен документ с еквивалентна доказателствена стойност) могат да бъдат представени за плащане само веднъж – т.е. разходите, за които е поискана безвъзмездна финансова помощ, не могат да бъдат предоставяни за плащане към други източници.

Бенефициентът е задължен да поддържа отделни счетоводни аналитични сметки или отделна счетоводна система за допустимите разходи по проекта и използването на средствата от безвъзмездната финансова помощ, съгласно изискванията на чл. 57, ал. 1, т.5 от ЗУСЕСИФ.

При изпълнение на административните договори за безвъзмездна финансова помощ, бенефициентите са отговорни за администриране на процеса на определяне на данък върху добавената стойност като допустим разход. Във връзка с понятието „възстановим данък добавена стойност” и определянето му като недопустим разход за съфинансиране от оперативните програми, се прилагат правилата на приложимото национално законодателство. При оформяне на исканията за плащане, за документалната отчетност, както и за всички други свои задължения във връзка с получаване на средства по настоящата процедура, бенефициентите са длъжни да следват и действащите нормативни актове към момента на изпълнение на договорите за определянето на ДДС като „възстановим” и следователно недопустим разход или като „невъзстановим” и следователно допустим разход по настоящата процедура.

Максималният размер на безвъзмездната финансова помощ задължително се фиксира в административния договор за безвъзмездна финансова помощ. Фиксираният в административния договор размер на безвъзмездната финансова помощ е окончателен, но действителният размер на подлежащата на изплащане помощ се определя след приключване на всички допустими дейности по проекта и зависи от тяхното надлежно удостоверяване и одобряване на действително извършените разходи.

След сключване на административния договор промени в бюджета на проекта съгласно чл. 8 от Общите условия (Приложение 8 към Условията за изпълнение) са недопустими.

По настоящата процедура за предоставяне на безвъзмездна финансова помощ се предвижда следният вариант на плащане:

Безвъзмездната финансова помощ по процедурата се предоставя в срок от 15 работни дни от подписване на административен договор.

МТ ще извършва последващ подаването на отчета контрол по отношение на изпълнението, като в случай че бъдат констатирани несъответствия, разходите или част от тях няма да бъдат признати, като ще бъдат прилагани съответни европейски и национални норми, както и правилата, утвърдени от Ръководителя на Управляващия орган.

При извършване на проверката, с оглед избягване на двойно финансиране Управляващият орган ще прави проверка по отношение на изразходваните средства и тяхната допустимост чрез приложените разходо-оправдателни и платежни документи, както и при необходимост чрез изискване на допълнителна информация от други публични институции.

Ако в резултат на извършената проверка се установи наличие на двойно финансиране на разходи по проекта, получената безвъзмездна помощ подлежи на възстановяване, вкл. начислената законна лихва съгласно Административния договор.

Промени в бюджета на проекта съгласно чл. 8 от Общите условия са недопустими.

Ако бенефициентът не може да изпълни изцяло или частично проекта/дейностите, заложени в административния договор, всички разходи или стойността на разходите по отношение, на които е налице неизпълнение, подлежат на възстановяване, заедно със законната лихва съгласно Административния договор.

**III. Мерки за информиране и публичност**

Всички бенефициенти трябва да прилагат подходящи мерки за публичност и информираност съгласно правилата на Приложение XII на Регламент (ЕС) № 1303/2013.

Бенефициентите са длъжни да упоменат финансовия принос на Европейския фонд за регионално развитие чрез Оперативна програма „Иновации и конкурентоспособност” 2014-2020 в информацията, изготвяна и предоставяна във връзка с изпълнението на проекта, във всички отчети за изпълнение на договора (междинни и финален), както и във всички други документи, отнасящи се до изпълнението на дадена дейност по проекта. Във всички обяви и публикации, свързани с изпълнението на проекта, бенефициентът е длъжен да оповести, че проектът е получил финансиране от ЕФРР чрез ОПИК.

По време на изпълнението на даден проект бенефициентът информира обществеността за получената от ЕФРР подкрепа като:

а) включва на интернет страницата си, когато такава съществува, кратко описание на проекта, пропорционално на равнището на подкрепа, включително на неговите цели и резултати, и откроява финансовата подкрепа от ЕС;

б) поставя минимум един плакат с информация за проекта (поне размер А3), в който се споменава финансовата подкрепа от ЕС, на видно за обществеността място, като например входа на сграда.

Плакатът следва да съдържа следната текстова и визуална информация:

- емблемата на ЕС и упоменаването „Европейски съюз“;

- наименованието на съфинансиращия фонд - Европейски фонд за регионално развитие;

- общото лого за програмен период 2014-2020 г.;

- наименованието на Оперативна програма „Иновации и конкурентоспособност” 2014-2020;

- наименованието на проекта;

- общата стойност на проекта, както и размера на европейското и националното съфинансиране, представени в български лева;

- начална и крайна дата на изпълнение на проекта.

Емблемата на ЕС следва да е в съответствие с графичните стандарти, определени в приложение II от Регламент за изпълнение (ЕС) № 821/2014 на Комисията.

**ВАЖНО:** Неспазването на правилата за визуализация може да доведе до непризнаване на част или на цялата стойност на извършените по проекта разходи.

## 29. Приложения към Условията за кандидатстване и изпълнение:

Декларация за обстоятелствата по чл. 3 и чл. 4 от Закона за малките и средните предприятия и Справка за обобщените параметри на предприятие, което подава декларация по чл. 3 и чл. 4 от ЗМСП - Приложение 1 и 1-1;

Декларация, че кандидатът е запознат с Условията за кандидатстване и изпълнение - Приложение 2;

Декларация за минимални помощи – Приложение 3;

Изрично пълномощно за подаване на проектното предложение – Приложение 4;

Критерии и методология за оценка на проектните предложения – Приложение 5;

Класификация на икономическите дейности /КИД - 2008/ – Приложение 6;

Административен договорза предоставяне на безвъзмездна финансова помощ – Приложение 7;

Общи условия към финансираните по Оперативна програма “Иновации и конкурентоспособност” 2014-2020 административни договори за предоставяне на безвъзмездна финансова помощ – Приложение 8;

Заявление за профил за достъп на ръководител на бенефициента до ИСУН 2020 – Приложение 9.;

Заявление за профил за достъп на упълномощени от бенефициента лица до ИСУН 2020 – Приложение 10;

Декларация за нередности – Приложение 11;

Декларация за съгласие данните на кандидата да бъдат предоставени от НАП на МТ по служебен път - Приложение 12

Ръководство за потребителя за модул „Е-кандидатстване“ – Приложение 13.

1. Код 15 000 „Общо за група I“ от приходната част на Отчета за приходите и разходите, част от Годишния отчет за дейността, подаван към НСИ [↑](#footnote-ref-1)
2. По смисъла на чл. 2, пар. 2 от Регламент (ЕС) № 1407/2013 на Комисията „едно и също предприятие“ означава всички предприятия, които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията по букви а) - г) посредством едно или няколко други предприятия, също се разглеждат като едно и също предприятие. [↑](#footnote-ref-2)
3. Следва да се има предвид че при кандидатстване по процедура BG16RFOP002-2.089 „Подкрепа за малки предприятия с оборот над 500 000 лв. за преодоляване на икономическите последствия от пандемията COVID-19“ предприятията могат да получат по нея до 50 000 лв., като помощта по тази процедура (BG16RFOP002-2.092) и по процедура BG16RFOP002-2.089 не може да надвишава на 50 000 лв. [↑](#footnote-ref-3)
4. В съответствие с чл. 192, пар. 2 от Регламент (ЕС, ЕВРАТОМ) № 2018/1046 г. печалбата се определя като надвишаването на постъпленията спрямо допустимите разходи направени от бенефициента по съответния проект в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода, генериран от дейностите по проекта. [↑](#footnote-ref-4)
5. Съгласно РЕГЛАМЕНТ (ЕС) 2020/460 от 30 март 2020 година и „Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19“ от 19.03.2020 г. [↑](#footnote-ref-5)
6. [↑](#footnote-ref-6)
7. В рамките на схеми за изплащане на компенсации за запазване на заетостта (съгласно ПМС № 55/30.03.2020 г., ПМС №151/03.07.2020г.), схема за заетост по чл.51, ал.1 от ЗНЗ, операции на ОПРЧР за подкрепа наемането на безработни и неактивни лица и др. [↑](#footnote-ref-7)
8. По смисъла на чл. 2, пар. 2 от Регламент (ЕС) № 1407/2013 на Комисията. [↑](#footnote-ref-8)
9. Посоченият таван се прилага независимо от формата на помощта de minimis или от преследваната цел и без значение дали предоставената от държавата членка помощ се финансира изцяло или частично със средства, произхождащи от Съюза. [↑](#footnote-ref-9)
10. За целите на настоящите Условия под „лице с право да представлява кандидата“ следва да се разбира официален представител на предприятието.

Валиден КЕП към датата на кандидатстване е КЕП с титуляр и автор - физическото лице, което е официален представител на кандидата или КЕП с титуляр юридическото лице-кандидат, като автор на подписа в този случай следва да е официалния представител на предприятието-кандидат. [↑](#footnote-ref-10)
11. В т. 2 от Декларацията кандидатите следва да попълнят данни за последната приключила финансова година (2019 г.) [↑](#footnote-ref-11)
12. Считано от 27 юли 2020 г. Търговският регистър и Регистърът на ЮЛНЦ се обединява с Имотния регистър в Единен портал за заявяване на електронни административни услуги (portal.registryagency.bg) [↑](#footnote-ref-12)